Rettigheter og plikter – opphold i Norge

Opphold i Norge – GI 15/2022

## Du har disse rettighetene når du søker om beskyttelse

* Du kan gi noen andre lov til å handle på dine vegne hvis du gir dem det vi kaller en fullmakt. Du kan også få hjelp til å finne en advokat hvis du ønsker det. Fordi du har oppholdstillatelse fra før, må du betale for advokaten selv.
* Hvis du ønsker det, kan du få hjelp til å kontakte UNHCR (FNs høykommissær for flyktninger,) og norske ikke-statlige organisasjoner som hjelper asylsøkere.
* Hvis du har blitt utsatt for, eller frykter å bli utsatt for, vold eller overgrep i Norge, kan du få hjelp.
* Du kan også få hjelp hvis du er utsatt for tvangsekteskap, kjønnslemlestelse eller menneskehandel, ved at noen utnytter deg i prostitusjon, arbeid eller tjenester.
* Du kan si fra til ansatte i politiet, Utlendingsdirektoratet, asylmottaket eller hjelpeorganisasjoner for å få hjelp.

## Du har disse pliktene når du søker om beskyttelse

* Du må gi sanne opplysninger til norske utlendingsmyndigheter.
* Du må gi norske utlendingsmyndigheter alle opplysninger som kan ha betydning for søknaden din. Det betyr at du må gjøre ditt beste for å skaffe de opplysningene myndighetene ber om.
* Alle opplysninger du har om identiteten din, enten på papir eller lagret elektronisk, må du vise til politiet.
* Har du pass eller andre reisedokumenter, må du levere dem til politiet.
* Du kan bli bedt om å ta en tuberkuloseundersøkelse.
* Du må avgi fingeravtrykk. Vi tar fingeravtrykk av deg for å sjekke om fingeravtrykket ditt har blitt registrert i andre land i Europa.
* Norge har en avtale med andre europeiske land om hvilket land som skal behandle søknaden din om beskyttelse. Hvis du har søkt om beskyttelse, fått visum, oppholdstillatelse, eller krysset grensen ulovlig i et annet europeisk land, kan dette landet være ansvarlig for å behandle din søknad om beskyttelse.
* Fingeravtrykkene dine blir lagret i databasen Eurodac, sammen med opplysning om kjønn, registreringsnummer, hvilket land som har registrert opplysningene dine, og når og hvor du søkte om beskyttelse.

##  Politiet kan undersøke deg og eiendelene dine

* Politiet kan undersøke deg og eiendelene dine for å avklare identiteten din og for å få tak i opplysninger av betydning for søknaden din om beskyttelse.
* Politiet kan også beslaglegge reisedokumenter, billetter, telefon, og annet materiale.
* Undersøkelsen av deg omfatter en ytre undersøkelse av kroppen din, klærne og bagasjen din.
* Undersøkelse av elektroniske lagringsenheter omfatter en gjennomgang av for eksempel mobiltelefon, minnepenn eller fotoapparat. Politiet kan se på innholdet i disse enhetene, og de kan ta en kopi av innholdet.
* Senere, når du skal snakke med politiet, spør vi om du samtykker til disse undersøkelsene. Hvis du ikke samtykker vil politiet vurdere om undersøkelsen skal gjennomføres likevel.
* Politiet sier fra hvis de ønsker å beholde noen gjenstander for en periode, eller om du vil få dem igjen i løpet samme dag.

##  Du kan bli straffet og utvist hvis du bryter pliktene dine

* Søknaden din kan bli avslått dersom du gir uriktige opplysninger, eller holder tilbake opplysninger som har betydning for saken din.
* Du kan bli straffet hvis du gir uriktige eller villedende opplysninger (lyver) om identiteten din med vilje, eller ikke gjør ditt beste for å avklare identiteten din.
* Du kan bli straffet hvis du gir uriktig forklaring om hvorfor du søker om beskyttelse.
* Du kan også bli utvist og få et forbud mot å reise inn igjen i Norge, og landene som deltar i Schengen-samarbeidet.
* Dersom du får en oppholdstillatelse, og det senere blir oppdaget at du ga uriktige opplysninger, kan tillatelsen bli trukket tilbake.

## Norske utlendingsmyndigheter kan utveksle opplysninger om deg med andre myndigheter

* Vi kan utveksle opplysninger om deg med humanitære organisasjoner (som for eksempel UNHCR og Amnesty International)
* Vi kan utveksle opplysninger om deg med myndighetene i andre land
* Vi kan utveksle opplysninger om deg med andre norske offentlige myndigheter
* Vi kan hente inn opplysninger fra offentlig tilgjengelige kilder, slik som nettsider og sosiale medier.
* I noen tilfeller kan vi hente inn opplysninger fra hjemlandet ditt, men bare når det er åpenbart at dette ikke vil komme i konflikt med ditt behov for beskyttelse. Vi forteller aldri hjemlandet ditt at du har søkt om beskyttelse.

## Dette skjer med informasjonen du gir

* Svarene dine blir en del av din søknad om beskyttelse, og blir lagret i utlendingssaken din.
* Vi bruker svarene dine til å avklare din identitet og behandle søknaden din.
* Opplysningene fra din søknad om beskyttelse kan vi også bruke i senere utlendingssaker.
* Vi behandler opplysningene om deg etter regler som er bestemt i norske lover.
* Opplysningene blir lagret i et eget datasystem som bare autoriserte personer har tilgang til.
* Det er bare de som har noe med saken din å gjøre som skal se opplysningene dine. De kan ikke gi opplysningene dine til andre med mindre du gir oss lov til det, eller hvis norsk lov tillater det.
* Du kan senere be norske utlendingsmyndigheter om å få se opplysningene som er registrert om deg, og du kan be om at opplysninger blir rettet hvis noe er feil.
* Vi bruker e-postadressen og telefonnummeret du gir oss til å kontakte deg, og til å sende deg oppdateringer om saken din.
* Dersom du bytter telefonnummer eller e-postadresse, må du kontakte oss og gi oss beskjed, slik at vi fortsatt kan kontakte deg.
* Hvis du ikke vil at vi skal sende deg oppdateringer på e-post eller SMS, må du kontakte noen av dem som jobber her.
* Vi kan også bruke kontaktinformasjonen din til å sende deg brukerundersøkelser. Det er frivillig å svare på disse.

## Du får mest sannsynlig avslag på søknaden din fordi du allerede har en tillatelse i Norge

* Du har søkt om beskyttelse selv om du allerede har en oppholdstillatelse i Norge.
* Du har derfor allerede rett til å oppholde deg i Norge uten fare for å måtte reise til hjemlandet ditt.
* Norske myndigheter har bestemt at de som har oppholdstillatelse i Norge som utgangspunkt skal få avslag på sin asylsøknad.
* Dette gjelder de som har permanent oppholdstillatelse eller oppholdstillatelse som gir rett til permanent oppholdstillatelse.
* Du kan trekke søknaden din når som helst. Si fra til politiet dersom du ønsker å trekke søknaden
* Hvis du har et familiemedlem som har fått flyktningstatus i Norge, kan du også søke om flyktningstatus. Dette kalles «avledet flyktningstatus».

## Asylsaken din blir behandlet på en forenklet måte

* Vi behandler saken din på en forenklet måte fordi du allerede har opphold i Norge.
* De fleste som har oppholdstillatelse i Norge, snakker ikke med politiet eller UDI etter de har registrert søknaden. Du vil få beskjed om du likevel skal ha en samtale.
* Du vil få en samtale med en norsk ikke-statlig organisasjon som hjelper asylsøkere.
* Hvis vi får opplysninger om at saken din allikevel skal behandles som en ordinær asylsak og ikke på en forenklet måte, vil du få beskjed om det.

## Hvis du får avslag, kan du klage på avgjørelsen

* Hvis du får avslag på asylsøknaden og ønsker å klage, må du gjøre det innen tre uker etter du ble kjent med vedtaket.
* Du har rett til å se alle dokumentene i saken din.
* Du får ikke en advokat som kan hjelpe deg med å klage.
* Selv om du får avslag på asylsøknaden, kan du fortsette å bo i Norge. Det er fordi du har en annen oppholdstillatelse som gir deg rett til å bo i Norge.
* Hvis du får avslag på asylsøknaden din, får du heller ikke reisedokument.

## Fornyelse av oppholdstillatelsen din

* Hvis du ikke har søkt om å fornye oppholdstillatelsen din og den går ut om et halvt år eller mindre, må du gjøre det så fort som mulig. Dette gjelder selv om du har søkt om beskyttelse.
* Hvis du ikke fornyer tillatelsen din, kan du bli stående uten tillatelse i Norge. Da oppholder du deg her ulovlig og kan risikere å måtte returnere til ditt hjemland.
* Hvis tillatelsen din utløper må du søke og fylle vilkårene på nytt. Da vil det ta lengre tid før du fyller vilkårene for å få permanent oppholdstillatelse.
* Hvis du allerede har søkt om fornyelse av tillatelsen din, vil vi behandle den uten at du behøver å gjøre noe mer.
* Hvis det har vært endringer i din sivilstatus eller du har flyttet til en ny adresse etter du kom til Norge, må du gi beskjed om det til politiet.
* Hvis du mister eller ikke får fornyet tillatelsen din i Norge, skal UDI vurdere om du likevel kan få beskyttelse i Norge.